SAL: Sakeredders kry uitstel vir plan tot 31 Maart | Netwerk24
Deur Elvira Wood 28 Februarie 2020 13:14
Die sakeredders van die Suid-Afrikaanse Lugdiens het nou tot einde Maart om hul sakereddingsplan te finaliseer. Foto: Reuters
Die SAL se krediteure het Siviwe Dongwana en Les Matuson, die lugdiens se sakeredders, se aansoek om uitstel goedgekeur. Die vorige sperdatum was Saterdag 29 Februarie.
Die sakeredders het Vrydag in ’n verklaring gesê hulle het kragtens art. 150(5) van die Maatskappywet op 26 Februarie aansoek om uitstel gedoen. Dit is omdat hulle nog besig is om die herstruktureringsplan en die stappe wat nodig gaan wees om dit ten uitvoer te bring, te finaliseer.
Dit sal in ’n konsepsakereddingsplan uiteengesit word wat dan aan alle belanghebbendes voorgelê sal word.
“Nadat die sakeredders alle daaropvolgende vertoë oorweeg en bespreek het, sal die finale konsep van die sakereddingsplan gepubliseer word. Krediteure sal dan daaroor stem op ’n vergadering wat spesifiek vir dié doel saamgeroep sal word,” sê die sakeredders in die verklaring.
Dié vergadering moet binne tien dae nadat die plan gepubliseer is, gehou word.
Die sakeredders sê in die verklaring hulle bepaal nog wat die verwagte uitwerking van die reddingsplan op belanghebbendes sal wees, waaronder die geraamde opbrengs aan krediteure.
“Ons glo die verdere verlenging van ’n maand sal aan ons genoeg tyd gee om die konsepplan af te handel.
“Ons beoog dan om die plan aan die krediteurekomitee, die werknemerskomitee en die aandeelhouer te kommunikeer voordat dit aan die publiek beskikbaar gestel word,” sê hulle.
Alf Lees, DA-LP, het Donderdag in ’n verklaring gesê die DA is nie verbaas dat die sakeredders uitstel gevra het nie.
LEES OOK: SAL-sakeredding: Nog geen teken van plan
Lees sê daar is ’n totale gebrek aan dringendheid om probleme by die lugdiens op te los omdat krediteure weet aangesien die staat wéér ’n reddingsboei goedgekeur het, hulle hul geld sal kry.
Tito Mboweni, minister van finansies, het Woensdag in sy begrotingsrede gesê die SAL sal nog R16,4 miljard kry om te help om sy staatsgewaarborgde skuld en die rente op sy skuld terug te betaal.
Derek Mans van die vakbond Solidariteit sê hoewel hulle die aansoek om uitstel ondersteun, is hulle bekommerd oor hoe geloofwaardig die proses is nadat vir die tweede keer om uitstel gevra is.
Hy sê hulle is ook bekommerd daaroor dat die sakeredders na hul mening nie vakbonde "betekenisvol" konsulteer nie.
Mans sê hulle dring nou daarop aan dat die sakeredders die finansiële state van die SAL en die konsepsakereddingsplan aan vakbonde voorlê sodat hulle genoeg tyd het om weldeurdagte terugvoering daarop te lewer.
Meer oor: Les Matuson | Sakeredding | Sal | Suid-Afrikaanse Lugdiens